Benkestok
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Benkestok var en norsk adelsslekt, kjent fra midten av 1300-tallet. Benkestokslektens adelige mannslinje døde antagelig ut før midten av 1600-tallet, men på kvinnesiden lever en meget stor etterslekt, særlig nordlandsfamilier.
Slektens stamfar Tord Benkestokk nevnes på Strand i Båhuslen (den gang en del av Norge) på midten av 1300-tallet. Hans sønnesønns sønn, Trond Tordsson Benkestok til Talgje, norsk riksråd, nevnes i årene 1444–1472. Sønnesønnen Trond Benkestok, død i 1558 som fogd på Bergenhus, eide setegårdene Joranger i Hafslo i Sogn, Hananger på Lista og Meløy i Nordland. Hans eldste sønn, Jon Benkestok, overtok jordegodset i Nordland. Den yngre broren Tord Benkestok, lagmann i Nordland i 1582, bodde i Steigen. Søsteren Adelus var gift med slottshøvedsmann Christopher Erikssøn Bernhoft på Steinvikholm. En annen søster, Brynhilde, ble gift med Erik Hansson Schønnebøl. Les mer i Store norske leksikon adel Norge i senmiddelalderen Litteratur Brandt, Wilhelmine: Slægten Benkestok, 1904